Mpuma-onderwysers in hegtenis geneemMeer as 20 onderwysers van Mpumalanga is Donderdag in hegtenis geneem nadat hulle glo die Suid-Afrikaanse Inkomstediens (SAID) uit R7 miljoen bedrieg het, het die Valke gesê. Die onderwysers van Ehlanzeni- en Bohlabela-distrikte is by hul onderskeie werkplekke deur die Valke aangekeer. “Ons het 36 lasbriewe in Mpumalanga. Toe ek vanmiddag weg is, het ons reeds 22 in hegtenis geneem en die inhegtenisnemings duur voort,” het kapt. Paul Ramaloko, woordvoerder van die Valke, gesê. “Sommige van die onderwysers is by die skool aangekeer, terwyl ander by rondgaande onderwyskantore vasgetrek is. Hulle het glo die SAID deur belastingopgawes bedrieg en die betrokke bedrag is R7 miljoen.” Ramaloko sê die onderwysers sal Vrydag in vier howe op aanklag van bedrog verskyn. “Hulle gaan in die landdroshowe in KaBokweni, Komatipoort, Bushbuckridge en Nelspruit verskyn.” Die misdade is in 2012 gepleeg. “Tydens die tweede fase van die inhegtenisnemings sal ons beamptes van die SAID aankeer.”